
Pranešimas spaudai

Interneto tendencijos Vidurio ir Rytų Europoje 2009 metais
„Gemius” ir Interaktyvios reklamos biuro (IAB) interneto tyrimas Vidurio ir Rytų Europoje.

„Gemius“ – interneto tyrimų lyderė Europoje, bendradarbiaudama su Interaktyvios reklamos biuru (IAB), parengė ataskaitą, pavadintą „Do you CEE? Interactive Overview of Central and Eastern Europe Markets 2009”. Ši ataskaita pateikia išsamias žinias apie interneto rinką tiems, kuriuos domina Vidurio ir Rytų Europos regionas.

Ataskaita buvo parengta remiantis pagrindinių „Gemius“ tyrimų rezultatais, iš kurių reikšmingiausi yra duomenys, gauti naudojant „gemiusAudience“ ir „gemiusTraffic“ tyrimus. Tai leido pamatyti, kokia yra interneto rinkos padėtis trylikoje Vidurio ir Rytų Europos šalių, t.y. Bulgarijoje, Čekijoje, Estijoje, Kroatijoje, Latvijoje, Lenkijoje, Lietuvoje, Rumunijoje, Rusijoje, Slovakijoje, Slovėnijoje, Ukrainoje ir Vengrijoje. Siekiant susisteminti nurodytą informaciją, ataskaita buvo suskirstyta į kelis skyrius: bendra Vidurio ir Rytų Europos interneto apžvalga, po kurios pateikiamas vietinių rinkų aprašymas bei šiose šalyse interneto srityje dirbančių įmonių sąrašas, o taip pat pristatomi vietos ekspertų komentarai apie vykstančius pokyčius, vartotojų poreikius ir lūkesčius, naujausias tendencijas ir kliūtis, su kuriomis susiduria rinkos, siekdamos tolimesnės plėtros.

Pirmasis ataskaitos skyrius pateikia Vidurio ir Rytų Europos šalių palyginimą pagal interneto skvarbą, interneto reklamos išlaidas ir plačiajuosčio ryšio prieigą. Šis skyrius atskleidžia, kad didžiausia interneto skvarba yra Estijoje, kurioje interneto vartotojai sudaro 68% 15 metų amžiaus ir vyresnių gyventojų. Lietuva, kurios interneto skvarba siekia 55%, užima kiek žemesnę - penktąją vietą sąraše, po pirmaujančiųjų Čekijos, Latvijos ir Slovėnijos. Rusija - Vidurio ir Rytų Europos šalis, turinti didžiausią interneto bendruomenę. O šalis, pasižyminti didžiausiu procentiniu interneto vartotojų skaičiaus augimu per pastaruosius trejus metus, yra Ukraina.

Antrasis ataskaitos skyrius apima išsamias atskirų rinkų apžvalgas. Pirmąją kiekvienos apžvalgos dalį sudaro pagrindinių žaidėjų, t.y. svetainių, portalų, ir socialinių tinklų, veikiančių atitinkamoje rinkoje, aprašymas. Duomenys apie šių svetainių populiarumą buvo gauti naudojant „gemiusAudience“ tyrimą. Antroji kiekvienos rinkos analizės dalis apibūdina vietos interneto vartotojų ypatybes – jų sociodemografinį profilį ir aktyvumą internete. Šalies interneto vartotojų naudojamų įrankių, skirtų naršyti internete, tipai pateikiami kiekvienos apžvalgos trečiojoje dalyje. Taip pat yra pateikiami naršyklių, operacinių sistemų, paieškos sistemų ir ekrano raiškos populiarumo reitingai, kurie paremti duomenimis, gautais naudojant „gemiusTraffic“ tyrimą.

Baigiamasis ataskaitos skyrius pristato anksčiau minėtose šalyse interneto srityje dirbančiųjų įmonių sąrašą bei ekspertų iš įvairių šalių nuomones. Tokių interneto versle dirbančių bendrovių, kaip „Ad.Net“, „Google“, „Ipsos Media“, „Lrytas“, atstovai pateikia savo komentarus, tokiu būdu ataskaitai suteikdami dar gilesnę įžvalgą apie Vidurio ir Rytų Europos interneto rinką 2009-aisiais ir ateinančiais metais.

„Gemius“ ir Interaktyvios reklamos biuro (IAB) bendradarbiavimo rezultatą, ataskaitą - "Do you CEE? Interactive Overview of Central and Eastern Europe Markets 2009", galima parsisiųsti iš svetainės, skirtos trečiajai Vidurio ir Rytų Europos interneto konferencijai: www.internetcee.com. 

Gemius SA – tarptautinė tyrimų bendrovė, interneto tyrimų ir tyrimų internete pradininkė bei lyderė Europoje. Bendrovė siūlo profesionalius tyrimų sprendimus, analitines ir konsultacines paslaugas, nuo tyrimų, orientuotų į svetainę ir vartotoją iki technologiškai pažangių įrankių, skirtų tirti interneto vartotojų elgseną pasirinktose interneto svetainėse („gemiusTraffic“), interneto vartotojų sociodemografinį profilį („gemiusProfile“), interneto svetainių naudojimo patogumą vartotojui („gemiusUsability“) ir interneto reklamos kampanijų veiksmingumą („gemiusEffect“). „Gemius“ taip pat vykdo tyrimus aktualiomis klientui temomis („gemiusAdhoc“). „Gemius“ nustato interneto auditorijos ir naudojimosi internetu matavimo standartą („gemiusAudience“, Lenkijoje žinomą kaip „Megapanel PBI/Gemius”) beveik pusėje Europos šalių. Įkurta 1999 m. Lenkijoje, „Gemius“ šiuo metu veikia 19 šalių Europoje ir Azijoje.

